SADORN 29.     Chomet ar Gembreiz pep gant e familh-degemer  e-pad ar mintinvezh hag evit lein kreisteiz. Lod anezho a chomas d'ober kousk-mintin, dreist-holl ar vugale, hag int niverus a-walc'h an taol-mañ, skuizh un tamm gant lusk mont-en-dro an derc'hent !     Endervez : un nebeut prenadennoù  amañ hag ahont, evel boas... hag en em gavas an holl asambles ar wech-mañ (Kembreiz, familhoù-degemer, tud a youl-vat oc'h ober war-dro an arvest...) e "kêr ar c'hevredigezhioù hag an artizaned" savet a-gostez da dachenn "Tan-ha-Kurun". Tu a oa da bep hini a gare pleustriñ war ar gouren, war ar boul-tenn (a-drugarez da dud "Klub an Didu"), goulenn digant ar breolimer lemmañ e gontili pe e sizhailhoù, kemenn ur paner d'ar bouteger pe troad ul lampenn d'ar c'hizeller-koad, degas e gozh akordeoñs d'an treser, prenañ ur bizoù koant graet gant kozh-dafar, bamiñ ouzh taolennoù ul livour a Blogoneg, flourañ givri ha tañva fourmaj ar vaesaerez staliet nevez 'zo e Kerdelan (tost-tre diouzh chapel St Telo) hag, evel just, pennaouiñ keleier ha titouroù e stand ar c'huzulioù gevellañ, an Europ hag ar "Gevredigezh Breizh-Kembre". Kuzul Plogoneg a ginnige faro e "dee-shirtoù" hollgaer moulet warno skritell an arvest "Ur wech e oa Telo".    Mare ar c'hoan a zo bet an okazion evit an holl da gejañ an eil re gant egile : an dud a youl vat, ar c'hoarierien hag an adc'hoarierien, ankeniet un tammik a-raok pignat war al leurenn, an diskouezherien hag an arvesterien degouezhet un tamm en a-raok evit koaniañ war al lec'h a-raok an abadenn...